Document ID: 32004D0597

Id-Deċiżjoni tal-Kunsill
tas- 17 ta' Lulju 2004
li tapprova l-adeżjoni tal-Komunità Ewropea mal-Konvenzjoni Internazzjonali għall-Protezzjoni tal-Pjanti, kif riveduta u approvata mill-Riżoluzzjoni 12/97 tad-Disgħa u għoxrin Sessjoni tal-Konferenza FAO f'Novembru 1997
(2004/597/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 37, flimkien ma' l-Artikolu 300(2), l-ewwel sentenza ta' l-ewwel subparagrafu u l-Artikolu 300(3), l-ewwel subparagrafu tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew [1],
Billi:
(1) Il-Konvenzjoni Internazzjonali għal Protezzjoni tal-Pjanti (hawnhekk iżjed 'il quddiem imsejħa "il-Konvenzjoni IPPC") ġiet adottata mill-Konferenza FAO fl-1951 u daħlet fis-seħħ s-sena ta' wara. Kienet sussegwentement emendata mill-Konferenza FAO fl-1979 u l-emendi daħlu fis-seħħ fl-1991.
(2) Fl-1997 saret reviżjoni oħra tal-Konvenzjoni IPPC sabiex tiġi allinjata mal-Ftehim dwar l-Applikazzjoni ta' Miżuri Sanitarji u Fitosanitarji fl-Att Finali ta' l-Uruguay Round, biex tiżgura konsistenza mas-sistema l-ġdida għat-tfassil ta' l-abbozz ta' Standards Internazzjonali fil-qafas ta' l-IPPC u biex tippermetti lill-organizzazzjonijiet membri tal-FAO jsiru partijiet kontraenti tagħha. It-test rivedut ġie approvat minn Resoluzzjoni 12/97 tal-Konferenza FAO f'Novembru 1997.
(3) L-emendi tat-test rivedut għandhom jidħlu fis-seħħ wara tletin jum mill-approvazzjoni ta' żewġ terzi tal-partijiet kontraenti. Sa minn dik id-data l-Komunità Ewropea għandha tkun intitolata li issir parti mill-Konvenzjoni IPPC. Bħalissa 43-il pajjiż, fosthom erba' Stati Membri aċċettaw it-test rivedut.
(4) Wieħed mill-għanijiet ewlenin tal-Konvenzjoni IPPC hu li tiżgura "azzjoni komuni u effettiva biex jitrażżnu l-firxa u d-dħul ta' insetti li jeqirdu l-pjanti jew prodotti tal-pjanti, u li jipprovdi miżuri adegwati għall-kontroll tagħhom".
(5) Il-kompetenza tal-Komunità li tikkonkludi u taċċedi għall-ftehim internazzjonali jew trattati ma titnissilx biss mill-konferiment mit-Trattat iżda titnissel ukoll minn dispożizzjonijiet oħra tat-Trattat u minn atti adottati skond dawk id-dispożizzjonijiet mill-istituzzjonijiet tal-Komunità.
(6) Il-materja tal-Konvenzjoni IPPC taqa' fl-ambitu ta' regolamenti Komunitarji eżistenti f'dan il-qasam.
(7) Għalhekk il-materja tal-Konvenzjoni IPPC hi kwistjoni kemm tal-Komunità kif ukoll ta' l-Istati Membri tagħha.
(8) Fejn għandhom x'jaqsmu materji fil-kompetenza tagħha, il-Komunità għandha tadirixxi mal-Konvenzjoni tal-IPPC.
(9) Il-President tal-Kunsill għandu jkun awtorizzat jiddeposita l-istrument ta' l-adeżjoni tal-Komunità,
IDDEĊIEDA KIF ĠEJ:
Artikolu 1
1. Il-Komunità Ewropea għandha tissottometti talba għall-adeżjoni għall-Konvenzjoni Internazzjonali għall-Protezzjoni tal-Pjanti (minn issa 'l quddiem msejħa "l-Konvenzjoni IPPC") fejn għandhom x'jaqsmu materji fil-kompetenza tagħha
2. It-test rivedut tal-Konvenzjoni IPPC kif approvat mir-Riżoluzzjoni 12/97 tad-Disgħa u għoxrin Sessjoni tal-Konferenza FAO f'Novembru 1999 hu stabbilit fl-Anness 1.
Artikolu 2
1. Il-President tal-Kunsill hu hawnhekk awtorizzat jiddeposita l-istrument ta' l-adeżjoni mad-Direttur Ġenerali ta' l-Organizzazzjoni dwar l-Ikel u l-Agrikoltura tan-Nazzjonijiet Uniti (minn issa 'l quddiem imsejjħa "FAO").
2. Id-dikjarazzjoni fl-Anness II għandha tkun magħmula fl-istrument ta' l-adeżjoni.
Magħmula fi Brussell, fid- 19 ta' Lulju 2004.

Labels: 20
13
5
6